ዶክተር ቴድሮስ ለዓለም ጤና ድርጅት የሚመጥኑ መሪ ናቸው…የቀድሞ የዩ ኤስ አይ ዲ አማካሪ
ዶክተር ቴድሮስ ኣድሓኖም ለዓለም ጤና ድርጅት የሚያስፈልጉ መሪ መሆናቸውን የዩ ኤስ አይ ዲ የቀድሞ አማካሪ ገለጹ ፡፡የዩ ኤስ አይ ዲ የቀድሞ አማካሪና በአሁኑ ጊዜ ደግሞ  ዓለም ዓቀፍ የልማትና ማህበራዊ ጉዳይ ፕሮጀክቶችን  በግላቸው የሚያማክሩት ኒኮሌ ሺይግ ሁፊንግተን በተሰኘው ድረ ገጽ ባሰፈሩት ጽሁፍ የቀድሞው የኢፌዴሪ ጤና ጥበቃ ሚኒስትርና  የጠቅላይ ሚኒስትሩ ልዩ አማካሪ ዶክተር ቴድሮስ ኣድሓኖም ለዓለም ጤና ድርጅት ዳይሬክተርነት የሚመጥኑ ተወዳዳሪ ናቸው ብለዋል፡፡የዓለም ጤና ድርጅት በታሪኩ  እንደ እርሳቸው በተሻለ መልኩ ሊመራ የሚያስችል እውቀት፣ ክህሎትና የስራ ልምድ ያለው መሪ  ሊያገኝ እንደማይችል  ነው አማካሪዋ በጽሁፋቸው ያሰፈሩት፡፡ምርጫው ሊካሄድ ከሶስት ሳምንታት ያነሰ ጊዜ መቅረቱን የጠቆሙት አማካሪዋ የዓለም መሪዎች በታሪክ ለመጀመሪያ ጊዜ የቀድሞ የጤና ጥበቃ ሚኒስትርና የጠቅላይ ሚኒስትሩ አማካሪ የሆኑትን አፍሪካዊ መሪ የመምረጥ እድል እንዳላቸው በጽሁፋቸው ጠቁመዋል፡፡ለዚህም ለስራ ጉዳይ ወደ ኢትዮጵያ በተመላለሱበት ጊዜ  በዶክተር ቴድሮስ ኣድሓኖም አመራር ሰጪነት የተከናወኑ  ስራዎችንና በዓይናቸው የተመለከቷቸውን ለውጦች በዝርዝር አስቀምጠዋል፡፡አማካሪዋ ዶክተር ቴድሮስን ያወቋቸው እኤአ በ2005 ዓ.ም ለአሜሪካው ግሎባል ኤድስ ይሰሩ በነበረበት ወቅት አዲስ አበባ ተዘጋጅቶ በነበረ ጉባኤ ላይ እንደ ነበር ያስታውሳሉ፡፡በጉባዔው ላይ ዶክተር ቴድሮስ በጤና ኤክስቴንሽን ፕሮግራም አማካኝነት በሀገራቸው ላይ ሊያመጡ ባሰቡት ለውጥ መማረካቸውንም ይገልጻሉ፡፡ለዚህ ደግሞ ሴቶችን በጤና ልማት ሰራዊትነት ግንባር ቀደም አድርገው ማሰለፋቸውን አድንቀዋል፡፡እኤአ በ2010 የዩ ኤስ አይ ዲ ከፍተኛ አማካሪ በነበሩበት ጊዜ የአሜሪካ ዓለም ዓቀፍ የጤና ኢንቨስትመንትን እንቅስቃሴ ለመመልከት ኢትዮጵያን ጨምሮ በሶስት ሀገራት ጉብኝት አድርገዋል ፡፡በጉብኝታቸውም ፕሮግራሙ በተለይ በገጠሪቱ የሀገሪቱ ክፍል በሽታን አስቀድሞ ለመከላከል፣ ወረርሽኖችንና ድንገተኛ የጤና እክሎችን በቁጥጥር ስር ለማዋል የጎላ አስተዋጽኦ ማበርከቱን በአካል ተዘዋውረው ለመመልከት መቻላቸውን መስክረዋል፡፡አማካሪዋ እአአ በ2016 ስልጠና ለመስጠት ወደ ኢትዮጵያ መመለሳቸውን ገልጸው በዚህኛው ጉብኝታቸው ደግሞ በሀገሪቱ የተተገበረው የጤና ፕሮግራም የህጻናትን ሞት በሁለት ሶስተኛ፣ የኤች አይ ቪ ኤይድስ ስርጭቱን በ90 ከመቶ፣ ከወባ ጋር በተያያዘ የሚከሰትን ሞት በ75 ከመቶ አንዲሁም በሳንባ ነቀርሳ የሚከሰትን ሞት በ64 ከመቶ ለመቀነስ ማስቻሉን ስለመረዳታቸውም አብራርተዋል፡፡በሁለቱም ጉብኝታቸው ከዶክተር ቴድሮስ ጋር መነጋገራቸውን የገለጹት አማካሪዋ ግብረ መልሶችን በጥንቃቄ የማድመጥ ክህሎታቸውንና  ስለጎበኟው አካባቢዎች የነበራቸውን እውቀት አድንቀዋል፡፡ዶክተር ቴድሮስ ያካበቱት ልምድና እውቀት ድርጅቱን ለመምራት የሚያስፈልጉ ወሳኝ ሰው መሆናቸውን የሚያረጋግጥ ስለመሆኑ በጽሁፋቸው አስፍረዋል፡፡የሁሉንም ዜጋ ጤንነት ለማረጋገጥ ዶክተር ቴድሮስን መምረጥ የተሻለ አማራጭ መሆኑንም ነው አማካሪዋ ኒኮሌ ሺይግ የጠቆሙት-(ኢዜአ)፡፡